**Informatīvais ziņojums**

**“Par Rīgas pašvaldības kontrolētās kapitālsabiedrības "Rīgas satiksme" radītās negatīvās fiskālās ietekmes uz vispārējās valdības budžeta bilanci 2022.gadā”**

**Ievads**

Saskaņā ar likuma “Par vidēja termiņa budžeta ietvaru 2021., 2022. un 2023.gadam” 17.pantu vispārējās valdības sektorā iekļautās pašvaldību kapitālsabiedrības negatīvā ietekme uz vispārējās valdības budžeta bilanci 2022. un 2023. gadā drīkst pārsniegt 5 milj. *euro* tad, ja ir saņemta Ministru kabineta piekrišana. Piekrišana nav nepieciešama, ja attiecīgā pašvaldība nodrošina, ka tās un visu tās institūciju, kas iekļautas vispārējās valdības sektorā, kopējā ietekme uz vispārējās valdības budžeta bilanci tiek prognozēta neitrāla vai pozitīva un par to ir saņemts Finanšu ministrijas atzinums. Jautājumu izskatīšanai Ministru kabinetā virza Finanšu ministrija.

Informatīvais ziņojums “Par Rīgas pašvaldības kontrolētās kapitālsabiedrības "Rīgas satiksme" radītās negatīvās fiskālās ietekmes uz vispārējās valdības budžeta bilanci 2022.gadā” izstrādāts un tiek virzīts izskatīšanai Ministru kabineta sēdē, lai izpildītu likuma “Par vidēja termiņa budžeta ietvaru 2021., 2022. un 2023.gadam” 17.pantā ietvertā regulējuma prasības.

1. **Pašreizējā situācija**

Šā gada 16.jūlijā Finanšu ministrijā saņemta Rīgas pilsētas pašvaldības vēstule par SIA “Rīgas satiksme” aktualizēto ietekmi uz vispārējās valdības budžeta bilanci vidējam termiņam.

Vēstulē sniegtā informācija norāda, ka SIA “Rīgas satiksme” plānotā negatīvā ietekme uz vispārējās valdības budžeta bilanci 2022.gadā veidos 13,6 milj. *euro*. *S*alīdzinot ar ietekmes prognozēm, kas tika iesniegtas izstrādājot Ministru kabineta šā gada 14.aprīlī apstiprināto Latvijas Stabilitātes programmu 2021.-2024.gadam, 2022.gadā budžeta bilance pasliktinās par 19,1 milj. *euro*.

Vienlaicīgi likuma “Par vidēja termiņa budžeta ietvaru 2021., 2022. un 2023.gadam” 17.panta regulējums paredz, ka pašvaldībai ir jānovērtē tās un visu tās institūciju, kas iekļautas vispārējās valdības sektorā, kopējā prognozētā ietekme uz vispārējās valdības budžeta bilanci attiecīgajā gadā. Gadījumā, ja novērtējums uzrāda neitrālu vai pozitīvu ietekmi un par to ir saņemts Finanšu ministrijas atzinums, tad pašvaldībai nav nepieciešams saņemt Ministru kabineta piekrišanu negatīvās ietekmes izraisošo pasākumu īstenošanai. Šā gada 3.augustā pašvaldība informēja Finanšu ministriju, ka nepieciešamais novērtējums netiks sniegts.

Minētais negatīvās ietekmes pārsniegums saistīts ar pamatlīdzekļu pieaugumu, kas rodas saistībā ar 88 *Solaris Urbinos-18* autobusu iegādi. Autobusu iegāde notiek pamatojoties uz 2013.gada 6.novembra iepirkuma līguma LIG-IEP/2013/17 (papildus vienošanās 26.oktobris 2018.gada LIG-PV/2018/402) pamata.

2019.gadā iesniedzot anketu par prognozētās ietekmes uz vispārējās valdības budžeta bilanci par periodu no 2020.gada līdz 2022.gadam, investīcijas autobusu parka atjaunošanā bija iekļautas pamatlīdzekļu aprēķinā 2020.gadā. Savukārt pēc prognožu aktualizēšanas 2020.gadā tās tika izņemtas no attiecīgā gada ietekmes novērtējuma saistībā ar nenoteikto situāciju par tālākajām līgumsaistībām, vienlaicīgi turpinot sarunas ar piegādātāju par turpmākajām piegādēm.

Ņemot vērā, ka ar piegādātāju ir panākta vienošanas par soda naudas apmaksu par laikā nepiegādātiem autobusiem, līgumsaistības tiek turpinātas un investīcijas ieplānotas 2021. un 2022.gadā. Jāatzīmē, ka, lai gan panākta vienošanās ar piegādātāju par autobusu piegādi 2022.gadā, tomēr nevar izslēgt risku, ka līguma izpilde varētu mainīties no piegādātāja puses.

Kapitālsabiedrības SIA “Rīgas satiksme” investīcijas jaunos autobusos ir nepieciešamas, lai nodrošinātu uzņēmuma novecojošo transporta līdzekļu regulāru atjaunošanu atbilstoši satiksmes drošības un ekonomiskās lietderības prasībām. Investīcijas ir saistītas ar iepriekš uzņemto līgumsaistību izpildi un to neizpilde uzņēmumam varētu radīt finansiālas un juridiskas sekas.

Vēstulē pašvaldība apliecina, ka arī turpmāk balstīsies uz esošajos normatīvajos aktos noteiktajiem SIA “Rīgas satiksmes” finansēšanas un zaudējumu kompensēšanas principiem, kas ļauj Finanšu ministrijai pieturēties pie līdzšinējiem pieņēmumiem uzņēmuma peļņas un zaudējumu ietekmes noteikšanai.

1. **Piedāvātais priekšlikums**

Pamatojoties uz likuma “Par vidēja termiņa budžeta ietvaru 2021., 2022. un 2023.gadam” 17.pantā ietvertā regulējuma prasībām un šā ziņojuma iepriekšējā sadaļā sniegto informāciju, izskatīšanai Ministru kabineta sēdē tiek virzīts priekšlikums sniegt piekrišanu SIA “Rīgas satiksme” palielināt ietekmi uz vispārējās valdības budžeta bilanci līdz 13,6 milj. *euro* (negatīva ietekme)2022.gadā.

Finanšu ministrs J.Reirs